กระทรวงพาณิชย์ อนุมัติเงินชดเชยส่วนต่างประกันรายได้ข้าว งวดที่ 18 เตรียมจ่ายชดเชยข้าวเปลือกหอมมะลินอกพื้นที่ และข้าวเปลือกเจ้า ภายใน 15 ก.พ.นี้
นายอุดม ศรีสมทรง รองอธิบดีกรมการค้าภายใน เปิดเผยว่า คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว ได้พิจารณาราคาเกณฑ์กลางอ้างอิงและการชดเชยส่วนต่างราคาตามโครงการประกันรายได้เกษตรกรผู้ปลูกข้าว ปี 2565/66 งวดที่ 18 สำหรับเกษตรกรที่แจ้งวันเก็บเกี่ยวระหว่างวันที่ 4 – 10 ก.พ. 2566 โดยราคาเกณฑ์กลางอ้างอิงสูงกว่าราคาประกันรายได้เกือบทุกชนิดข้าว ยกเว้นข้าวเปลือกหอมมะลินอกพื้นที่ เกษตรกรจะได้รับชดเชยส่วนต่างตันละ 355.65 บาท สูงสุดครัวเรือนละ 5,690.40 บาท และข้าวเปลือกเจ้า ได้รับชดเชยส่วนต่างตันละ 6.98 บาท สูงสุดครัวเรือนละ 209.40 บาท สำหรับข้าวเปลือกปทุมธานี และข้าวเปลือกเหนียว ไม่ต้องชดเชยส่วนต่าง เนื่องจากราคาเกณฑ์กลางอ้างอิงสูงกว่าราคาประกัน ส่วนข้าวเปลือกหอมมะลิ สิ้นสุดฤดูเก็บเกี่ยวแล้ว โดย ธ.ก.ส จะจ่ายเงินให้เกษตรกร ในวันที่ 15 ก.พ.นี้ ต่อไปทั้งนี้ งวดที่ 1 - 17 ที่ผ่านมา มีเกษตรกรได้รับเงินส่วนต่างประกันรายได้แล้วจำนวน 2.59 ล้านครัวเรือน จำนวนกว่า 7,846 ล้านบาท เกษตรกรที่ได้รับสิทธิ์ แต่ยังไม่ได้รับเงิน ขอให้ ติดต่อ ธ.ก.ส. สาขาใกล้บ้าน เพื่อให้ ธ.ก.ส. ตรวจสอบและทำการโอนเงินให้ต่อไป